مرشح جماعة تابريكت-سلا باسم الأحرار احساين أجور دار ندوة وطنية ف عز الحملة الانتخابية، هاد الندوة لي تناقلات تا ف لايف على صفحة نفس المرشح كانت بعنوان “أي أفق لتنزيل الطابع الرسمي للأمازيغية على المستوى الترابي و المحلي؟”. ف هاد الندوة اللي شارك فيها الباحث أنوار مزروب و الحسين أبليح و أخرون تعهد مرشح الأحرار مع الساكنة بتخصيص مقاطعة تابريكت الى نجح صندوق خاص لتفعيل الأمازيغية و باش يعاود يشوف مشكل تسميات الزناقي لي فيها ريحة “الجاهلية و قريش و الشرق ” لي كتعطا للزناقي و الشوارع ف سلا-تابريكت على حساب رجال و نساء الماروك والتامغربيت، و زاد تعهد بخلق محج سلا-تابريكت على طول شارع بوعبيد لي كايدوز من حي السلام و حدا سوق الصالحين لي تهيكل من جديد بتعليمات من الملك. يدكر أن نفس مرشح حزب أخنوش لي دار مشروع هيكلة كبير مؤخرا للحمامة ف سلا، دار حتى لقاء تقديم البرنامج المحلي ديال الحمامة ف تابريكت نهار الاربعاء الفايت ، ودوز فيه ميساجات قاصحة للطبقة السياسية والممارسات ديالها. المرشح أجور قال للصحافة أن السياسة كتبغي أن الأحزاب يتزاحمو على التأطير عوض المزاحمة على اللوائح و المناصب. المتحدث، لي كيبقى واحد من العلب السوداء ديال الإدارة التربوية هاد 20 سنة الاخيرة والبروفايلات الثقيلة لحزب أخنوش، زاد ف ندوة البرنامج المحلي بأن الجماعات مطالبة باش تنزل ارادة سيدنا ف التنمية والاصلاح، على حد ما قال لـ”كود”. 
أجور مرشح الأحرار ف سلا تابريكت: الى نجحت غادي نراجع تسميات الزناقي لي فيها ريحة “الجاهلية” ونردها سميات مغربية